《自国清寺至石桥》
宋代·韩元吉

出郭天气阴，驱车日亭午。
漫漫山中云，犹作衣上雨。
仙山八百里，胜概随步武。
稽首金地尊，栖心玉京侣。
浮空方广寺，楼殿若可睹。
石梁泻悬流，下有老蛟怒。
我来净焚香，千花发茶乳。
拟访林下仙，飞来但金羽。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。